Diari Oficial de la Generalitat Valenciana


Sumari del DOGV 7928, del 30-11-2016 (2016/9527)

ORDRE 28/2016, de 28 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions als sindicats i organitzacions sindicals, en proporció a la seua representativitat, en l'àmbit de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/11/28/28/dof/vci/html**

### Dades del document

Número de DOGV
:   7928

Data del DOGV
:   30-11-2016

Secció del DOGV
:   I. DISPOSICIONS GENERALS

Número del document
:   2016/9527

CVE
:   TCBV-G-7414-3985

Data del document
:   28-11-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació
    * sindicat

*Versió vigent: 10.12.2024*

*Ordre 28/2016, de 28 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions als sindicats i organitzacions sindicals, en proporció a la seua representativitat, en l'àmbit de la Comunitat Valenciana.*

PREÀMBUL

Els sindicats o organitzacions sindicals de treballadores i treballadors i personal funcionari constitueixen institucions de rellevància constitucional que, d'acord amb l'article 7 de la Constitució Espanyola tenen encomanada la defensa i la promoció dels interessos econòmics i socials que els són propis.

No hi ha dubte, per tant, de que les activitats que exerceixen aquestes organitzacions són considerades d'interés general, motiu pel qual les lleis de pressupostos de la Generalitat estableixen dotacions pressupostàries específiques per a subvencionar-les a fi de crear el marc i les condicions necessàries perquè l'exercici del dret a la llibertat sindical siga efectiu.

Per a la distribució d'aquestes subvencions se segueixen criteris d'objectivitat, representativitat i publicitat, prenent com a referència els resultats obtinguts, en l'àmbit territorial de la nostra comunitat autònoma, tant en les eleccions a representants de treballadores i treballadors en les empreses, com en les eleccions celebrades per a determinar els òrgans de representació del personal al servei de les administracions públiques, representativitat que certifiquen les oficines públiques de registre d'actes d'eleccions sindicals adscrites a la direcció general competent en matèria de treball, comptabilitzant els mandats vàlids vigents, no prorrogats, per a determinar la capacitat representativa dels sindicats, de conformitat amb el que estableixen les disposicions addicionals primera i quarta de la Llei Orgànica 11/1985, de 2 d'agost, de llibertat sindical.

Les bases reguladores d'aquestes subvencions van ser aprovades per Ordre de 30 de juny de 2005, de la Conselleria d'Economia, Hisenda i Ocupació, i posteriorment modificades per Ordre de 14 de maig de 2007, de la Conselleria d'Economia, Hisenda i Ocupació. Amb l'entrada en vigor de la Llei 1/2015, de 6 de febrer, de la Generalitat, D'hisenda pública, del sector públic instrumental i de subvencions (d'ara en avant, Llei 1/2015), es fa necessari dur a terme una adequació de les bases reguladores, en compliment del que disposa la disposició transitòria huitena de la referida llei.

L'article 160.2.c) de l'esmentada llei disposa que correspon a la persona titular de la conselleria competent per raó de la matèria aprovar, mitjançant una ordre, les oportunes bases reguladores de la concessió de subvencions, el contingut mínim de les quals està arreplegat en l'article 165.2 del mateix text legal.

A fi de garantir el dret a la llibertat sindical i el dret a la igualtat de tracte que aquell porta implícit, es configura un règim de concessió de subvencions destinat a totes les organitzacions que hagen tingut representació en les eleccions sindicals, amb la distribució del crèdit màxim pressupostari anual en proporció a la representativitat de cada una d'aquestes, una vegada descomptada una quantitat lineal assignada a cada una de les entitats sol·licitants que complisquen els requisits establerts.

La Conselleria d'Economia Sostenible, Sectors Productius, Comerç i Treball disposa del Pla Estratègic de Subvencions 2016-2018, aprovat per Resolució del conseller de 6 de juny de 2016, en el qual està prevista dins de l'Objectiu estratègic 1, la línia S0230, "Ajudes a Organitzacions sindicals".

Així mateix, en compliment del que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat destinats a establir, concedir o modificar subvencions públiques, s'indica que aquestes subvencions no estan subjectes a l'obligació de notificació prèvia a la Comissió Europea per tal com no hi concorren tots els requisits de l'article 107.1 del Tractat de Funcionament de la Unió Europea, atés que la subvenció pública concedida, per la seua naturalesa, no suposa un avantatge econòmic, no falseja ni pot falsejar la competència, ni els intercanvis comercials entre els estats membres.

Per tot això, d'acord amb el que disposen la Llei 38/2003, de 17 de novembre, General de Subvencions (d'ara en avant, Llei 38/2003); el Reial Decret 887/2006, de 21 de juliol, que aprova el Reglament general de subvencions (d'ara en avant, RD 887/2006) i a la vista del Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i en exercici de les competències establertes en els articles 160.2 i 165.1 de la Llei 1/2015, en relació amb l'article 43 de la Llei 5/1983, de 30 de desembre, del Consell, emesos els informes preceptius de l'Advocacia General de la Generalitat i de la Intervenció Delegada de la Conselleria competent en matèria de treball, consultades les organitzacions sindicals i empresarials més representatives i conformement amb el Consell Jurídic Consultiu de la Comunitat Valenciana,

ORDENE

*Article 1. Objecte i àmbit*

Són objecte de regulació per mitjà d'aquestes bases les subvencions que cal distribuir entre els sindicats o organitzacions sindicals el dret de sindicació de les quals es regisca per la Llei Orgànica 11/1985, de 2 d'agost, de Llibertat Sindical, en proporció a la seua representativitat, basada en els resultats electorals obtinguts en l'àmbit territorial de la Comunitat Valenciana, expressada en el nombre de delegades i delegats de personal, de representants de treballadores i treballadors en els comités d'empresa i de representants en els òrgans corresponents de les administracions públiques, en exercici de les activitats sindicals que desenvolupen aquestes organitzacions que són considerades d'interés general i estan previstes en la Constitució Espanyola i en l'esmentada llei orgànica.

*Article 2. Entitats beneficiàries*

Podran sol·licitar les subvencions establertes en aquesta Ordre aquells sindicats o organitzacions sindicals que hagen obtingut alguna delegada o delegat de personal, o membre del comité d'empresa o de juntes de personal, en les eleccions i àmbit a què fa referència l'article anterior, i també les federacions i confederacions en què aquells s'integren.

Els mandats obtinguts en l'àmbit territorial de la Comunitat Valenciana, als efectes de la present ordre, són els computats com a mandats vàlids vigents i no prorrogats el dia 31 de desembre de l'any immediatament anterior al de la convocatòria de les subvencions, en les oficines públiques de Registre d'Actes d'Eleccions Sindicals adscrites a la direcció general competent en matèria de treball.

A aquests únics efectes, l'Oficina Pública Autonòmica de Registre d'Actes elaborarà un quadro-relació de mandats vigents i no prorrogats a 31 de desembre que, després de les al·legacions oportunes de les organitzacions sindicals, quedarà definitivament tancat a de 31 de març de cada any.

No podran tenir la condició d'entitats beneficiàries aquelles que incórreguen en les prohibicions arreplegades en els apartats 2 i 3 de l'article 13 de la Llei 38/2003.

*Article 3. Obligacions de les entitats beneficiàries*

1. Les entitats beneficiàries d'aquesta subvenció, de conformitat amb allò que disposa l'article 14 de la Llei 38/2003, i la resta de normes que siguen aplicables, hauran de complir les obligacions següents:

a) Realitzar l'actuació que fonamenta la concessió de la subvenció, executant l'objecte de subvenció en l'exercici determinat en la corresponent convocatòria.

b) Justificar davant de l'òrgan concedent el compliment dels requisits i condicions, i també la realització de l'activitat i el compliment de la finalitat que determinen la concessió o gaudi de la subvenció, d'acord amb el que estableix l'article 11.1 de les presents bases.

c) Sotmetre's a les actuacions de comprovació i control financer que puguen realitzar els òrgans de control competents, aportant tota la informació que li siga requerida.

d) Comunicar a la Conselleria competent en matèria de treball, l'obtenció d'altres subvencions, ingressos o recursos concedits per a la mateixa finalitat establerta en la present ordre. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.

e) Justificar davant de la direcció general competent en matèria de treball la subvenció en els termes i amb els terminis establerts en la present ordre.

f) Adoptar les mesures de difusió contingudes en l'article 18.4 de la Llei 38/2003, donant a conéixer de manera inequívoca que es tracta d'una acció subvencionada per la Conselleria competent en matèria de treball.

g) Acreditar, mitjançant declaració responsable, que no està incursa en les prohibicions per a obtenir la condició d'entitat beneficiària de subvencions assenyalades en l'article 13 de l'esmentada Llei 38/2003, per a la qual cosa es podrà fer servir la declaració continguda en el model que s'aprove en la convocatòria corresponent.

h) Procedir al reintegrament dels fons percebuts en els supòsits establerts en l'article 37 de la referenciada Llei 38/2003, i en els termes arreplegats en l'article 172 de la Llei 1/2015.

i) Facilitar les actuacions de comprovació, seguiment i inspecció de la direcció general competent en matèria de treball, a fi de conéixer qualsevol aspecte de l'aplicació de les quantitats objecte de subvenció.

j) Fer pública la informació relativa a la subvenció concedida de conformitat amb el que estableixen els articles 3 i 8.4 de la Llei 2/2015, de 2 d'abril, de la Generalitat, de Transparència, Bon Govern i Participació.

2. L'incompliment de les anteriors obligacions donarà lloc a l'exigència de les responsabilitats que corresponguen d'acord amb la legislació vigent.

*Article 4. Convocatòria*

1. El procediment de concessió de les subvencions regulades en les presents bases s'iniciarà d'ofici mitjançant convocatòria publicada en el *Diari Oficial de la Generalitat Valenciana*  i en la Base de Dades Nacionals de Subvencions, d'acord amb el procediment establert en l'article 20.8 de la Llei 38/2003.

2. Així mateix, el contingut de les convocatòries arreplegarà, almenys, els aspectes establerts en l'article 166 de la Llei 1/2015.

*Article 5. Procediment de concessió i criteris objectius d'atorgament*

1. El procediment de concessió de les subvencions regulades en les presents bases es tramitarà en règim de concurrència competitiva, de conformitat amb el que estableixen els articles 164 i següents de la Llei 1/2015, en relació amb els articles 23 i següents de la Llei 38/2003.

2. Per a determinar la quantia de les subvencions, de conformitat amb el que estableix la lletra f) de l'article 165.2 de la Llei 1/2015, es procedirà al prorrateig entre les entitats beneficiàries de l'import total dels crèdits consignats per a aquestes subvencions en els pressuposts de cada any, segons els criteris següents:

a) Es concedirà una quantitat inicial de 600 euros a cada una de les organitzacions sindicals que hagen efectuat la seua petició en el termini fixat, i hagen acreditat el compliment dels requisits i de les condicions exigides en aquestes bases.

b) Aquest import serà incrementat en una altra quantitat que es determinarà prenent com a base el nombre de representants sindicals obtinguts per cada organització, federació o confederació sindical en l'àmbit territorial de la Comunitat Valenciana, atenent als mandats vàlids vigents i no prorrogats a què fa referència l'article 2 de les presents bases.

c) La quantia per representant s'obtindrà després de dividir la quantitat restant de la dotació pressupostària anual, una vegada descomptat el total de les quantitats a què es referix l'anterior lletra a), pel nombre total de representants obtinguts per les organitzacions sindicals sol·licitants.

3. De conformitat amb el que estableix la lletra h) de l'article 165.2 de la Llei 1/2015, en el cas que l'òrgan concedent aprecie la comissió d'algun error en el nombre de representants inicialment certificats per les oficines públiques de Registre d'Actes d'Eleccions Sindicals, ja siga d'ofici o a instància de part, es procedirà a realitzar un nou còmput en els termes que estableix l'apartat anterior, amb la consegüent modificació de la resolució de concessió, a fi de corregir l'import de subvenció corresponent a cada entitat beneficiària.

En el cas que la subvenció corresponent a les entitats beneficiàries es vera modificada com a conseqüència de la realització d'aquest nou còmput:

a) Si no s'ha produït fins i tot el pagament efectiu de la subvenció inicialment concedida, s'ordenarà el pagament per l'import finalment resultant d'aquest còmput, després de les modificacions comptables oportunes.

b) Si s'ha produït ja el pagament efectiu de la subvenció concedida inicialment, quan l'entitat beneficiària resulte tenir dret a una subvenció superior a la inicial, s'ordenarà el pagament per l'import restant fins a aconseguir aquesta subvenció final, després dels tràmits administratius i comptables que siguen preceptius.

c) Si s'ha produït ja el pagament efectiu de la subvenció concedida inicialment, quan l'entitat beneficiària resulte tenir dret a una subvenció inferior a la inicial, s'iniciarà el corresponent procediment de reintegrament en els termes que estableix l'article 172 de la Llei 1/2015.

*Article 6. Sol·licituds i termini de presentació*

1. Les sol·licituds per a l'obtenció de les subvencions regulades en la present ordre hauran d'adreçar-se a la direcció general competent en matèria de treball, mitjançant la presentació dels corresponents impresos normalitzats en qualsevol dels registres d'entrada dependents de la Conselleria competent en aquesta matèria, sense perjudici del que establisca la legislació sobre procediment administratiu comú vigent.

Els models de sol·licituds i de documents de caràcter general relatius a aquestes subvencions estaran a disposició de les entitats interessades en la seu electrònica de la Generalitat.

2. El termini per a presentació de sol·licituds es fixarà anualment en la resolució per la qual s'efectue la convocatòria d'aquestes subvencions i es done publicitat als crèdits pressupostaris que les financen.

*Article 7. Documentació*

1. A les sol·licituds caldrà adjuntar els documents següents:

a) Acreditació fefaent de la representació de la persona que actue en nom del sindicat o organització sindical sol·licitant; la representació podrà acreditar-se per qualsevol de les formes determinades en la legislació de procediment administratiu comú vigent.

En el cas que l'entitat sindical sol·licitant fóra una federació o confederació, i demanara la subvenció en nom de les organitzacions sindicals integrades o afiliades en aquesta, caldria que hi adjuntara la documentació acreditativa en què conste l'autorització fefaent d'aquestes organitzacions perquè la confederació o federació puga sol·licitar i percebre en nom seu la subvenció interessada.

Quan es tracte d'una coalició electoral i l'atribució dels resultats electorals conste verificada per a aquella, el sindicat o organització sindical que sol·licite la subvenció, per si i en nom i representació del coalitzat, haurà d'acompanyar, en forma fefaent, l'autorització expressa d'aquest perquè sol·licite i perceba la subvenció en nom seu.

b) Respecte dels resultats obtinguts en les eleccions a òrgans de representació del personal al servici d'altres administracions públiques en l'àmbit territorial d'esta comunitat autònoma, el total de representants atribuïts a la sol·licitant s'acreditarà mitjançant un certificat emés, d'ofici, per l'Oficina Pública Autonòmica de Registre d'Actes d'Eleccions Sindicals, respecte dels mandats vàlids vigents i no prorrogats en la data indicada en l'article 2 de les presents bases, per la qual cosa no l'haurà d'aportar la persona sol·licitant.

c) Dades de domiciliació bancària en model facilitat a aquest efecte, excepte si s'ha presentat amb anterioritat i no ha experimentat variació, i en aquest cas bastarà declaració en aquest sentit.

d) Document en què s'expresse el compromís incondicionat que la subvenció que es concedeix serà destinada als fins propis de l'organització sindical.

e) Declaració responsable de no incórrer en les prohibicions per a obtenir la condició d'entitat beneficiària arreplegades en els apartats 2 i 3 de l'article 13 de la Llei 38/2003.

f) Declaració responsable sobre el compliment de la normativa en matèria d'igualtat de dones i homes.

g) Declaració responsable sobre el compliment de la normativa sobre integració laboral de persones amb discapacitat, o si és el cas, acreditació d'estar exempt.

h) Declaració responsable relativa al fet que l'entitat sol·licitant no és deutora de la Generalitat per reintegrament de subvencions.

i) Memòria de les activitats per a les quals se sol·licita la subvenció, executades o per a executar durant l'exercici. L'esmentada memòria haurà de contenir les activitats per al finançament de les quals se sol·licita la subvenció, indicant el cost estimat de cada una, el seu contingut i objectius. A més, haurà d'estar firmada per qui subscriga la sol·licitud.

2. La presentació de la sol·licitud a la convocatòria comportarà l'autorització a la Conselleria competent en matèria de treball, perquè aquesta, als efectes que l'entitat sol·licitant acredite el compliment de les seues obligacions tributàries i amb la Seguretat Social en els termes establerts en l'article 13 de la Llei 38/2003 i article 22 del RD 887/2006, puga demanar:

a) A l'Agència Estatal d'Administració Tributària, el certificat que acredite que l'entitat sol·licitant es troba al corrent de les seues obligacions tributàries.

b) A la Tresoreria General de la Seguretat Social, el certificat acreditatiu que l'entitat sol·licitant es troba al corrent en el compliment de les seues obligacions amb la Seguretat Social

c) Als serveis territorials de la Conselleria competent en matèria d'hisenda, el certificat acreditatiu que l'entitat sol·licitant no té deutes de naturalesa tributària amb la Generalitat.

Tot això, de conformitat amb el que disposa el Decret 165/2010, de 8 d'octubre, del Consell, pel qual s'estableixen les mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic.

No obstant això, l'entitat sol·licitant podrà denegar expressament el consentiment, i haurà d'aportar llavors, juntament amb la resta de la documentació, les certificacions assenyalades adés, que hauran de tenir una vigència de, si més no, cinc mesos comptats a partir de la data de presentació de la sol·licitud.

3. En el cas que els documents exigits que hagen d'adjuntar-se a la sol·licitud de subvenció ja estiguen en poder de qualsevol òrgan de l'Administració actuant, l'entitat sol·licitant podrà acollir-se al que disposa la legislació sobre procediment administratiu comú vigent, sempre que es faça constar la data i l'òrgan o dependència en què van ser presentats o si és el cas emesos i quan no haja transcorregut més de cinc anys des de la finalització del procediment a què corresponguen.

En els supòsits d'impossibilitat material d'obtenir el document, l'òrgan competent podrà requerir a l'entitat sol·licitant la seua presentació, o a falta d'això, l'acreditació per altres mitjans dels requisits a què es refereix el document.

|  |
| --- |
| La lletra b del l'apartat 1 de l'article 7 es modifica  per l'article 103 de la [Llei 6/2024, de 5 de desembre, de la Generalitat](https://dogv.gva.es/va/eli/es-vc/l/2024/12/05/6/dof/vci/html), de simplificació administrativa (DOGV núm. 10877 de 09.12.2024). |

*Article 8. Ordenació i instrucció del procediment*

1. L'ordenació i instrucció del procediment de concessió correspondrà a la direcció general competent en matèria de treball, en els termes que estableixen els articles 163 i següents de la Llei 1/2015.

2. Quan la sol·licitud no complisca els requisits exigits o no s'adjunte la documentació necessària es requerirà l'interessat perquè en el termini de 10 dies esmene la falta o adjunte els documents preceptius, amb indicació que, si així no ho fa, es considerarà que desisteix de la seua petició, després d'una resolució, que haurà de ser dictada en els termes que estableix la legislació de procediment administratiu comú.

*Article 9. Comissió de Valoració*

1. Per a l'avaluació de les sol·licituds i la proposta de concessió, d'acord amb el que estableix la lletra c) de l'article 165.2 de la Llei 1/2015, es constituirà una Comissió de Valoració adscrita a la direcció general competent en matèria de treball, la composició de la qual serà la següent:

a) President: la persona titular de la subdirecció general competent en matèria de treball o la persona que el/la substituïsca.

b) Vocals:

1r. La persona titular del servei competent en matèria de treball o persona que el/la substituïsca.

2n. Un tècnic designat per la direcció general competent en matèria de treball, que exercirà les funcions de secretari de la Comissió.

2. La Comissió formularà la seua proposta de resolució, que podrà ser individualitzada o inclusiva de totes les entitats sol·licitants que estime que han d'obtenir la subvenció.

En allò que no estiga previst en el punt anterior, la Comissió de Valoració ajustarà el seu funcionament de conformitat amb el que estableix la legislació de règim jurídic de les administracions públiques vigent sobre els òrgans col·legiats.

*Article 10. Resolució i termini*

1. Vista la proposta elevada per la Comissió, la persona titular de la Direcció General, per delegació del conseller competent en matèria de treball, dictarà una resolució que concedirà o denegarà la subvenció.

2. En cas de concessió de la subvenció, la resolució fixarà expressament la quantia de la subvenció i incorporarà, si és el cas, les condicions, obligacions i determinacions accessòries a què haja de subjectar-se l'entitat beneficiària. En tot cas, la resolució haurà d'estar motivada com cal en els termes que estableix la legislació vigent en matèria de procediment administratiu.

3. El termini màxim per a resoldre i notificar la resolució serà de tres mesos des de l'acabament del termini de presentació de sol·licituds.

Després d'haver transcorregut aquest termini sense que s'haja notificat cap resolució expressa, les persones interessades podran entendre desestimades les seues sol·licituds per silenci administratiu. Tot això sense perjudici que subsistisca l'obligació legal de l'Administració d'emetre una resolució expressament sobre la petició formulada.

4. La resolució indicarà expressament que s'adopta per delegació i es considerarà dictada per l'òrgan delegatori, i amb això s'esgotarà la via administrativa. Contra aquesta resolució, es podrà interposar un recurs potestatiu de reposició o qualsevol altre que s'estime convenient a l'empara del que disposa la legislació vigent que resulte aplicable.

*Article 11. Termini i forma de justificació de la subvenció i pagament d'aquesta*

1. La justificació de la subvenció, per part de les entitats beneficiàries, es realitzarà dins de l'any natural per al qual es concedeix la subvenció, mitjançant la presentació en la direcció general competent en matèria de treball, del compte justificatiu amb aportació de justificants de despesa.

2. Es consideren despeses subvencionables aquelles que de manera indubtable responguen a la naturalesa de l'activitat subvencionada i s'hagen realitzat l'any natural de la corresponent convocatòria. Les despeses a què es refereix l'article 31.7 de la Llei 38/2003, seran subvencionables sempre que siguen indispensables per a la preparació o execució adequades de l'activitat subvencionada.

3. El pagament de les subvencions no podrà realitzar-se mentre l'entitat beneficiària no es trobe al corrent en el compliment de les seues obligacions tributàries i davant la Seguretat Social, o tinga la condició de subjecte deutor per resolució de procedència de reintegrament, en els termes que estableix l'article 171 de la Llei 1/2015.

*Article 12. Pla de control*

1. Les entitats beneficiàries de la subvenció hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment per la Generalitat, i hauran de facilitar en tot moment tota la informació que se sol·licite en l'exercici d'aquestes actuacions. A resultes de les verificacions efectuades al beneficiari, la subvenció podrà ser objecte de minoració o revocació.

2. Les accions establertes en les presents bases reguladores estaran sotmeses a les actuacions de control que s'incloguen en el pla corresponent que desenvolupe l'òrgan gestor de les ajudes. El control es realitzarà sobre la totalitat o una mostra de les ajudes concedides en cada convocatòria.

El control administratiu es verificarà sobre el compliment dels requisits i de les obligacions específiques establertes en les bases reguladores i la corresponent convocatòria, al llarg de tot el procediment.

3. Al marge de la comprovació i del control *a posteriori*  de les actuacions relatives a les accions subvencionades establertes en les presents bases i d'aportació preceptiva per les entitats beneficiàries per al pagament de les ajudes, hi haurà, a més, un control específic o de supervisió que podrà consistir en visites a les entitats, o en qualsevol altre control que s'establisca respecte d'això.

4. La comprovació material de l'existència efectiva de la condició per la qual es concedeix la present subvenció es durà a terme mitjançant la revisió administrativa de la documentació que a aquest efecte s'ha establert en les presents bases com d'aportació preceptiva per part de l'entitat beneficiària.

5. Aquesta comprovació material es durà a terme, per part de la Comissió de Valoració a què es refereix l'article 9 de les presents bases, respecte de totes i cada un de les entitats sol·licitants de subvenció.

6. En el cas que s'aprecie l'error a què es refereix l'apartat 3 de l'article 5 de les presents bases, correspondrà també a la Comissió de Valoració establerta en l'article 9 de les presents bases la realització del nou còmput determinat en aquest, amb caràcter previ a la consegüent modificació de la resolució de concessió inicial.

*Article 13. Compatibilitat de les subvencions*

Les subvencions regulades en les presents bases seran compatibles amb qualssevol altres subvencions, ajudes, ingressos o recursos que, atenent també a criteris de representativitat, puguen obtenir les entitats beneficiàries de qualsevol altra administració o entitat, pública o privada, ja siga nacional, de la Unió Europea o d'organismes internacionals.

*Article 14. Reintegrament de la subvenció*

1. Ultra el que estableix l'apartat 3 de l'article 5 de les presents bases, seran causes de reintegrament les establertes en l'article 37 de la Llei 38/2003, i la resta de normativa aplicable.

2. El procediment de reintegrament, l'iniciarà la direcció general competent en matèria de treball, i seguirà les disposicions generals sobre procediment administratiu comú vigent, amb les especialitats contingudes en l'article 172 de la Llei 1/2015.

3. El termini per a resoldre i notificar la resolució procedent serà de dotze mesos, a comptar des de la data de l'acord d'iniciació.

4. La resolució d'aquest procediment posarà fi a la via administrativa.

*Article 15. Publicitat de les subvencions concedides*

Als efectes establerts en l'article 18 de la Llei 38/2003, es publicarà en el DOGV la relació de les subvencions concedides d'acord amb les presents bases.

Aquesta relació contindrà les prescripcions contingudes en el número 1 de l'esmentat article 18, relatives a la convocatòria, programa i crèdit pressupostari a què s'imputen, entitat beneficiària, quantitat concedida i finalitat de la subvenció.

La publicació de les subvencions concedides, en cap cas suplirà la notificació d'aquestes a les entitats beneficiàries, ni produirà més efectes sinó els perseguits per la Llei General de Subvencions.

*Article 16. Règim sancionador*

1. Les entitats beneficiàries d'aquestes subvencions quedaran sotmeses a les responsabilitats i al règim sancionador regulat en els articles 173 a 177 de la Llei 1/2015, per la comissió de les infraccions administratives especificades en la normativa bàsica estatal.

2. Són òrgans competents per a la resolució del procediment sancionador que estableix l'article 160 de la Llei 1/2015.

DISPOSICIÓ TRANSITÒRIA

*Única*

Per a l'exercici 2016, excepcionalment, es consideraran despeses acreditades les corresponents a actuacions realitzades efectivament, encara que no hagen sigut abonades abans del dia 31 de desembre de 2016. En aquest cas, aquestes despeses s'acreditaran mitjançant una certificació de l'entitat beneficiària, i es comprovaran mitjançant la justificació oportuna, en tot cas, abans del dia 15 de gener de 2017.

DISPOSICIÓ DEROGATÒRIA

Queda derogada l'Ordre de 30 de juny de 2005, de la Conselleria d'Economia, Hisenda i Ocupació, per la qual s'estableixen les bases reguladores de les subvencions econòmiques a les organitzacions sindicals i es convoquen les corresponents a l'exercici de 2005. Així mateix, queden derogades l'Ordre de 14 de maig de 2007, de la Conselleria d'Economia, Hisenda i Ocupació, per la qual es modifiquen les bases reguladores de les ajudes econòmiques a les organitzacions sindicals, i totes les disposicions que del mateix rang o d'un rang inferior s'oposen al que disposa la present ordre.

DISPOSICIONS FINALS

*Primera. Habilitació normativa*

1. Es faculta la persona titular de la direcció general competent en matèria de treball perquè dicte les resolucions i instruccions que es consideren oportunes per al desplegament i l'aplicació del que disposa la present ordre i es delega en ella la resolució d'incidències que puguen produir-se després de la resolució de les ajudes, inclosos els errors materials, aritmètics o de fet.

2. Es delega expressament en la persona titular de la direcció general competent en matèria de treball la convocatòria anual de les subvencions reflectides en la present ordre. Les resolucions que puguen dictar-se seran publicades en el *Diari Oficial de la Generalitat Valenciana*.

*Segona. Entrada en vigor*

La present ordre entrarà en vigor l'endemà de la seua publicació en el *Diari Oficial de la Generalitat Valenciana*.

València, 28 de novembre de 2016

El conseller d'Economia Sostenible,

Sectors Productius, Comerç i Treball,

RAFAEL CLIMENT GONZÁLEZ


Còpia Permalink ELI